**Ensinantes de Ciencias de Galicia** (**ENCIGA**) é unha asociación galega de profesores de ciencias.

Historia
--------

Naceu no IES Alfredo Brañas de Carballo no ano 1988, sendo unha das máis antigas sociedades de profesores de España. É membro da Federación Española de Sociedades de Profesores de Matemáticas (FESPM), e do Consello Internacional de Asociacións para o Ensino das Ciencias (ICASE).
Desenvolve como principal actividade un congreso anual no que se tratan temas de ensino das materias científicas e outros relacionados. Tamén edita unha revista societaria de nome *Boletín das Ciencias* dos que se levan editados máis de setenta números. Así mesmo promove charlas, conferencias e debates en prol do ensino científico.

Dentro dos actos conmemorativos do vixésimo aniversario da Asociación en 2008, deu unha conferencia en Carballo o premio Nobel de Química, Richard R. Ernst.

Presidentes de ENCIGA
---------------------

* Frutos Fernández González (1988-1993)
* Comisión xestora presidida por Paulino Estévez Alonso (1993)
* José Mendoza Rodríguez (1993-2001)
* Comisión xestora presidida por Paulino Estévez Alonso (2001-2002)
* José Manuel Facal Díaz (2002-2008)
* Comisión xestora presidida por Paulino Estévez Alonso (2008-2009)
* Paulino Estévez Alonso (2009-2018)
* Directiva de Enciga no XXXII Congreso (2019)Directiva de Enciga no XXXII Congreso (2019)María Inés García Seijo (2018- )

Congreso
--------

O congreso de ENCIGA ten unha periodicidade anual e desenvólvese durante tres días, de xoves a sábado, do mes de novembro (agás o segundo congreso que foi en outubro) en vilas e cidades galegas. Durante o congreso teñen lugar tres conferencias plenarias, unha por día de congreso, comunicacións, obradoiros, táboas redondas, exposicións e carteis. A mañá dos venres adícase a excursións e visitas guiadas a lugares ou empresas da zona de interese turístico ou científico.
A organización do congreso corre a cargo dun comité organizador formado pola directiva da asociación e un número variábel de profesores dun centro educativo da localidade onde ten lugar. Dito centro é a sede da maioría das actividades do congreso. Esta norma só se viu alterada no vixésimo congreso onde a organización correu a cargo da directiva do momento, realizándose as actividades nun hotel de Sanxenxo.

A sede vai rotando entre as catro provincias. Só nunha ocasión, e grazas ao interese da directiva do momento por cumprimentar aos socios portugueses da Asociación, o congreso tivo lugar en Portugal, concretamente en Póvoa de Varzim no 2006.

### Congresos realizados

1. Betanzos, 1988
2. Ribadavia, 1989
3. Monforte de Lemos, 1990
4. Tui, 1991
5. Carballo, 1992
6. Ourense, 1993
7. Lugo, 1994
8. Pontevedra, 1995
9. Cee, 1996
10. Santiago de Compostela, 1997
11. O Barco de Valdeorras, 1998
12. Gondomar, 1999
13. Noia, 2000
14. Chantada, 2001
15. Verín, 2002
16. Cangas, 2003
17. Ribeira, 2004
18. Ribadeo, 2005
19. Póvoa de Varzim, 2006
20. Sanxenxo, 2007
21. O Carballiño, 2008
22. Silleda, 2009
23. Narón, 2010
24. A Fonsagrada, 2011
25. Santiago de Compostela, 2012
26. Ourense, 2013
27. Moaña, 2014
28. Sarria, 2015
29. Negreira, 2016
30. Allariz, 2017
31. Lalín, 2018
32. Viveiro, 2019
33. Modalidade en rede, 2020
34. Modalidade en rede, 2021
35. Ponteceso, 2022

Publicacións
------------

O *Boletín das Ciencias* é a revista da sociedade. A súa tirada é variábel, sendo o máis habitual que saian tres ou catro números anuais. O do mes de novembro é un número especial que recolle todas as actividades que se desenvolven no congreso anual.

Co gallo da catástrofe do *Prestige* iniciouse unha serie de números monográficos sobre temas polémicos ou de actualidade, sempre desde unha visión científica e didáctica.

### Boletíns monográficos

* *Prestige*. Maio 2003, nº 52
* Incendios forestais. Xuño 2006, nº 60
* Cambio climático. Xuño 2007, nº 63
* Mendeleev. Marzo 2009, nº 67
* Física. Xullo 2010, nº 70
* Antonio Casares. Outubro 2012, nº 75
* Táboa periódica dos elementos. Xullo 2019, nº 87

Notas
-----

1. ↑  "Presentación do XXXII Congreso de ENCIGA". *enciga.org*. Consultado o 2019-11-21.

Véxase tamén
------------

### Ligazóns externas

* Sitio web da asociación
* Sitio web da FESPM
* Sitio web da ICASE